Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยปรากฏว่าสถานการณ์การชุมนุมทางการเมืองและการชุมนุมเพื่อเรียกร้องความต้องการตามแนวทางและผลประโยชน์ของกลุ่มบุคคลบางกลุ่มในขณะนี้
ได้กำหนดรูปแบบการชุมนุมเพื่อให้มีการระดมคนจำนวนมาก โดยการปลุกระดม เชิญชวน
ทำให้ปรากฏแก่ประชาชนด้วยวาจาและการสื่อสารด้วยวิธีอื่นใดเพื่อให้เกิดความปั่นป่วนและกระด้างกระเดื่องในหมู่ประชาชน
ซึ่งก่อให้เกิดความไม่สงบขึ้นในหลายพื้นที่
มีการปลุกระดมให้มวลชนเข้าร่วมในการปิดล้อมสถานที่ราชการต่าง ๆ เพื่อขัดขวางการใช้อำนาจการบริหารราชการแผ่นดิน
รวมถึงการปิดล้อมสถานที่องค์กรต่าง ๆ ทั้งภาครัฐและภาคเอกชน
อันเป็นการทำลายความน่าเชื่อถือในการปฏิบัติหน้าที่ของภาครัฐและการดำเนินธุรกิจของภาคเอกชน
ซึ่งการกระทำลักษณะดังกล่าวไม่เป็นไปตามวิถีทางการปกครองระบอบประชาธิปไตยอันมีพระมหากษัตริย์ทรงเป็นประมุขตามรัฐธรรมนูญ
และเป็นการกระทำที่ละเมิดต่อบทบัญญัติของกฎหมาย นอกจากนี้
ยังกระทำการในลักษณะมีการเตรียมการกำหนดรูปแบบของการเคลื่อนย้ายการชุมนุมเพื่อให้เกิดความไม่สงบสุขในบ้านเมือง
ไม่คำนึงถึงความเดือดร้อนของประชาชนที่ได้รับผลกระทบจากการกระทำดังกล่าว
เหตุการณ์ดังกล่าวมีผลกระทบต่อความมั่นคงภายในราชอาณาจักรและมีแนวโน้มที่จะชุมนุมยืดเยื้อเป็นเวลานาน
อีกทั้งมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงยิ่งขึ้น
ซึ่งการดำเนินการดังกล่าวข้างต้นอาจก่อให้เกิดความไม่สงบเรียบร้อยหรือเกิดความเสียหายแก่ชีวิต
ร่างกาย และทรัพย์สินของประชาชนหรือของรัฐ
ประกอบกับการใช้บังคับกฎหมายในระบบปกติอาจทำให้ไม่เพียงพอในการป้องกัน ควบคุม
และแก้ปัญหาความไม่สงบเรียบร้อยที่เกิดขึ้นหรืออาจจะเกิดขึ้น
รวมทั้งหากไม่มีมาตรการป้องกันและควบคุมอย่างเหมาะสมจะทำให้สถานการณ์ขยายลุกลามจนเกิดความรุนแรงเกิดผลเสียหายต่อเศรษฐกิจ
กระทบต่อความมั่นคงภายในราชอาณาจักร รวมทั้งการบริหารราชการแผ่นดินของรัฐ

อาศัยอำนาจตามความในมาตรา ๑๕ วรรคหนึ่ง
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑
และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๑๘ มีนาคม พ.ศ. ๒๕๕๗ ดังต่อไปนี้

๑.  ให้เขตท้องที่กรุงเทพมหานคร
จังหวัดนนทบุรี อำเภอลาดหลุมแก้ว จังหวัดปทุมธานีและอำเภอบางพลี
จังหวัดสมุทรปราการ
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรภายในพื้นที่ตามข้อ
๑ และจัดทำแผนการดำเนินการในการบูรณาการ การกำกับติดตาม
และเร่งรัดหน่วยงานของรัฐและเจ้าหน้าที่ของรัฐที่เกี่ยวข้องให้ดำเนินการให้เป็นไปตามแผนที่กำหนด

ทั้งนี้ ให้มีผลบังคับใช้ระหว่างวันที่ ๑๙ มีนาคม พ.ศ. ๒๕๕๗
ถึงวันที่ ๓๐ เมษายน พ.ศ. ๒๕๕๗

ประกาศ
ณ วันที่ ๑๘ มีนาคม พ.ศ. ๒๕๕๗
ยิ่งลักษณ์
 ชินวัตร
นายกรัฐมนตรี

ปริยานุช/ผู้จัดทำ
๒๕ มีนาคม ๒๕๕๗

กฤษดายุทธ/ผู้ตรวจ
๒๕ มีนาคม ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๔๘ ง/หน้า ๑/๑๘ มีนาคม ๒๕๕๗